Opetusministeri Li Andersson

tiede- ja kulttuuriministeri Hanna Kosonen

**Toimenpidealoite**

Me allekirjoittaneet ehdotamme, että opetus- ja kulttuuriministeriö asettaa selvityshenkilön selvittämään opettajarekisterin perustamista, sen hyötyjä ja vaikuttavuutta sekä perustamisen, hallinnoinnin ja ylläpidon vaihtoehtoja ja kustannuksia.

**Taustaa**

Tietomme opettajista ja heidän saamastaan täydennyskoulutuksesta perustuu erilliskyselyihin ja niihin vastanneiden vastauksiin. Suomessa Opetus- ja kulttuuriministeriö on pitkään teettänyt ansiokasta valtakunnallista opettajatiedonkeruuta 2002, 2005, 2008, 2010, 2013 ja 2016. Seuraava julkaistaan 2020. Digiyhteiskunnassa nopeiden muutosten aikakaudella tämä yhden hetken tilannekuvauksen antava tiedonkeruu ei ole enää tätä päivää. Se ei riitä turvaamaan sivistyksellisten perusoikeuksien laadukasta ja yhdenvertaista järjestämistä, riittävää ennakointitietoa opettajatarpeesta, auttamaan työnantajaa rekrytoinnissa eikä mahdollista lainkaan politiikkarelevanttien luotettavien tutkimustulosten tuottamista alalta.

Koulutus on kenties tärkein kansakunnan kilpailukykyä vahvistava tekijä. Koulutusta koskevien päätöksien tulisikin pohjautua tutkittuun tietoon. Valitettavasti nykyinen tiedonkeruu ei mahdollista luotettavan tutkimustiedon tuottamista. Opettajarekisterin tutkimuskäyttö on olisi kuitenkin mahdollista tietosuojalakia ja tilastolakia noudattaen Jo tällä hetkellä tutkijat yhdistävät tilastokeskuksen etäkäyttöjärjestelmässä lukuisia arkaluontoisia tietoja henkilöistä niin, että yksittäistä henkilöä ei voi tunnistaa tutkimusaineistosta tai itse tutkimustuloksista.

**Opettajan ja hänen saamansa täydennyskoulutuksen vaikutus oppimistuloksiin**

Mikä merkitys opettajalla, opettajamäärällä tai opettajan saamalla täydennyskoulutuksella on oppimistuloksiin, ylisukupolviseen kouluttautumattomuuden periytymiseen tai koulujen sekä alueiden välisiin eroihin osaamistason laskussa? Emme tiedä, koska ei ole olemassa rekisteriä opettajista ja heidän saamastaan täydennyskoulutuksesta, jonka voisimme yhdistää esimerkiksi oppijan oppimistuloksiin. Opettajia kuvaavat rekisteritiedot, jotka voidaan yhdistä oppijaa koskeviin tutkimustuloksiin ja rekistereihin, ovat oleellisia jatkuvan tutkimuksen ja tilastoinnin kannalta.

Rinteen hallitus on toteuttamassa useiden satojen miljoonien edestä kehittämistoimenpiteitä kasvatus- ja koulutussektorilla, joiden tavoite on muun muassa osaamistason nostaminen ja koulutuksellisen tasa-arvon lisääminen. Ilman rekisteriä, jossa on opettajia kuvaavat tiedot, jotka voidaan yhdistää oppijoihin, on luotettavien tutkimustulosten saaminen tehtyjen toimien vaikuttavuudesta hankalaa.

**Opettajatarpeen ennakointi**

Opettajankoulutusfoorumi on antanut esityksensä perus- ja täydennyskoulutuksen kehittämisohjelmaksi, jossa edellytetään muun muassa, että

* varmistetaan kelpoisten opettajien saatavuus kaikilla koulutusasteilla ja koko maassa,
* ennakoidaan opettajatarpeita ja opettajien osaamis- ja koulutustarpeita opettajatilanteen säännöllisellä seurannalla,
* opettajankoulutuksen koulutusmäärien on seurattava opettajatarpeita ja maassa tarvittavaa osaamista ja
* koulutus kohdennetaan eri opetusaloille todellisen opettajatarpeen mukaan.

Näiden tavoitteiden toteuttamiseksi opettajankoulutusfoorumi esittää esimerkiksi selvitettäväksi opettajarekisterin vahvuudet ja heikkoudet sekä perustamisen ja ylläpidon kustannukset.

Rinteen hallituksen tavoitellessa 75 prosentin työllisyyttä, on oleellista saada jatkuvasti ajantasaista ennakointitietoa opettajatilanteesta. Lukion ja yläasteen aineenopettajista oli työttömänä lähes joka kymmenes (2170 opettajaa) elokuussa 2019.  Ammatillisista opettajista vastaava luku oli 5,3 prosenttia (745 opettajaa). (TEM) Aikuiskoulutuksen opettajista Opettajien työttömyyskassan tietojen mukaan vuoden aikana työttömänä on ollut joka neljäs. Ajantasaisen tiedon saamisen merkitys korostuu erityisesti nyt, kun lasten syntyvyys on laskussa, työelämä murroksessa ja maahanmuuton kehitystä sekä tarvetta on vaikea ennustaa. Näillä asioilla on merkittävä vaikutus opettajatarpeeseen ja muutokset voivat olla äkillisiä.

Toisaalta ilman opettajareksiteriä opettajapulasta kärsivillä työnantajilla ei ole nyt saatavilla tietoa, mistä voisivat houkutella kelpoisia opettajia vapaana oleviin virkoihin. Erityisopettajista ja lastentarhan­opettajista on ollut pula jo useiden vuosien ajan (Ammattibarometri 2019 ja aiemmat ammattibarometrit). On myös huolestuttavaa, että opettajatilanne eriytyy Suomessa. Kasvu- ja kaupunkikeskuksissa on hirveästi hakijoita, mutta haja-asutusalueilla paikoin ei ole yhtään hakijaa edes vakinaisiin virkoihin.

Nykyinen opettajatiedonkeruu ei tuota kattavasti tietoa opettajista. Se jättää kokonaan ulkopuolelle esimerkiksi virkavapaalla olevat opettajat, lyhytaikaiset sijaiset, sekä resurssiopettajat, jotka eivät opeta omaa luokkaa. Peruskoulun ja lukion aineenopettajia sekä ammatillisia opettajia koskevat tiedot, ovat siinä määrin hajanaisia ja vaihtelevat koulutusyksiköittäin, että luotettavien ennakointien laadinta opettajatarpeesta on lähes mahdotonta. Erillisissä opettajatiedonkeruissakin aineenopettajista kirjataan vain heidän eniten opettamansa aine. Tämä on omiaan vääristämään kuvaa esimerkiksi harvinaisissa kielissä annettavan opetuksen vaatimista opettajaresursseista, kun kielivarantoamme halutaan kehittää. Saatavissa ei ole myöskään tietoa kaksoiskelpoi­suuksista. Opettajatiedonkeruu perustuu kaiken lisäksi verkkopohjaiseen kyselyaineistoon ja se ei täten sovellu syy-seuraussuhteita tutkivan vaikuttavuusanalyysin tutkimusaineistoksi tai luotettavan tilastoinnin lähteeksi.

Tarkempia opettajatietoja kaivataan paitsi työmarkkinoiden ja tutkijoiden käyttöön, myös opetus- ja kulttuuriministeriö hyötyisi tiedosta käydessään yliopistojen sopimusneuvotteluja.

**Täydennyskoulutuksen vaikutus**

Opettajien valmistuttua osaamisen kehittämisestä puuttuu tavoitteellisuus ja suunnitelmallisuus. Opettajatiedonkeruulla on kerätty tietoa täydennyskoulutukseen osallistuvien määrästä, mutta täydennyskoulutuksen sisällöistä ei ole mitään valtakunnallista tietoa.

Selvityksessä OKM:n ja Opetushallituksen työnjaosta (OKM 2017:41) ehdotetaan mm. että opettajien täydennyskoulutuksen vaikuttavuutta seurataan jatkossa. Opettajarekisterin avulla olisi mahdollista tutkia opettajien täydennyskoulutuksen vaikuttavuutta täydennyskoulutukseen osallistuvien määrän seurannan lisäksi.

**Opettajarekisterille olemassa jo pohjaa**

Varhaiskasvatuksenopettajat eivät ole kuuluneet opettajatiedonkeruuseen. Varhaiskasvatukseen ollaan nyt luomassa VARDA -järjestelmää, johon kerätään tietoja myös henkilöstöstä. Tämän järjestelmän luomista sekä Opetushallituksen KOSKI -tietovarantoa voitaisi todennäköisesti hyödyntää opettajarekisterin rakentamisessa ja tiedonkeräämisessä siihen.

**Selvityshenkilön asettaminen opettajarekisteritarpeen selvittämiseksi**

Me allekirjoittaneet esitämme kunnioittavasti, että opetus- ja kulttuuriministeriö asettaa selvityshenkilön/asiantuntijaryhmän selvittämään opettajarekisterin perustamista, sen hyötyjä ja vaikuttavuutta sekä perustamisen, hallinnoinnin ja ylläpidon vaihtoehtoja ja kustannuksia. Selvityshenkilön/asiantuntijaryhmän tehtäviin kuuluisi yhteistyössä sidosryhmien kanssa mm.

* selvittää millä kaikilla tavoin nyt on kerätty ja kerätään riittävää opettajatietoa ja mitkä ovat näiden kustannukset henkilöstökuluineen,
* selvittää, mihin kaikkeen opettajarekisteriä voitaisiin käyttää (esimerkiksi opettajatarpeen ennakointi, kasvatus- ja opetusalan tutkimus, opettajarekrytointi, opiskeluympäristön tuvallisuus ja opetuksen laatu, huoltajien tietoisuus opettajan kelpoisuudesta),
* arvioida opettajarekisterin hyötyä ja vaikuttavuutta suhteessa rekisterin perustamisen ja ylläpidon kustannuksiin sekä nykyisiin tiedonkeruisiin ja niiden kustannuksiin ja hyötyihin ja vaikuttavuuteen,
* arvioida mitä taloudellisia vaikutuksia olisi sillä, jos opettajarekisteriä yllä pitävä taho säädettäisi tilastovirastoksi, jolla olisi lakisääteinen oikeus hyödyntää tilastokeskuksen kasvatus- ja opetusalan tilastoja maksutta,
* tehdä esitys mahdollisista tahoista, jotka voisivat ylläpitää opettajarekisteriä ja mitkä olisivat kukin tahon osalta rekisterin perustamis-, hallinnointi- ja ylläpitokustannukset
* selvittää miten tarvittavat opettajatiedot voisi siirtyä automaattisesti opettajankoulutuslaitosten järjestelmistä opettajarekisteriin
* selvittää miten kuntien opettajatiedot olisi mahdollista siirtää suoraan osaksi rekisteriä niin, ettei kunnille aiheudu uusia kustannuksia tai velvoitteita,
* tehdä esitys, miten jo opettajina toimivien tiedot (ml. historiatiedot) vietäisiin rekisteriin,
* selvittää mitä eri vaihtoehtoja olisi kattaa opettajarekisterin vuosittaiset kulut
* tehdä esitys täydennys- ja lisäkoulutuksen hankkimismenetelmästä, joka mahdollistaisi täydennys- ja lisäkoulutuksen merkitsemisen opettajarekisteriin niin, että koulutuksen sisältöä koskeva tieto olisi myös saatavissa rekisteristä,
* selvittää, tulisiko osan rekisterin tiedoista olla avoimena vanhemmille koulu- tai kuntatasolla,
* selvittää voidaanko opettajarekisteriin liittää elementti, joka tekisi rikosrekisteriotteen toimittamisen tarpeettomaksi niiden osalta, joilla ei ole merkintöjä ja millaista säästöä tämä toisi,

Selvitystyötä tukisivat Opetus- ja kulttuuriministeriön virkamiehet ja valmistelu tapahtuisi sidosryhmiä ja tutkimuslaitoksia kuullen, sekä olemassa olevaa kotimaista ja kansanvälistä arviointi- ja tutkimustietoa hyödyntäen.

Kunnioittavasti


Helsingissä 3.10.2019

 Elinkeinoelämän tutkimuslaitos Etla Kansallinen koulutuksen arviointikeskus

Aki Kangasharju Harri Peltoniemi

toimitusjohtaja johtaja

 Koulutuksen tutkimuslaitos Opetusalan Ammattijärjestö OAJ



Jussi Välimaa Olli Luukkainen

laitoksen johtaja puheenjohtaja

Palkansaajien tutkimuslaitos Valtion taloudellinen tutkimuskeskus VATT



Elina Pylkkänen Anni Huhtala

johtaja ylijohtaja